Albie tuis maande ná ongeluk wat lewe van niggies, vriendin eisAlbie Coetzer (19). (Foto: Verskaf) Albie Coetzer (19) het nog nie sy oorlede niggie Janke Coetzer (19) se haarrekkie van sy arm afgehaal sedert haar ma dit Sondag as ŉ aandenking vir hom gegee het nie. Coetzer is op 17 Februarie uit die hospitaal ontslaan ná ŉ ernstige ongeluk in Oktober, waarin Janke en haar sussie, Lize (16), en hul vriendin Odine Swanepoel (19) dood is. Nog ŉ vriendin, Martiné Degenaar, is in die ongeluk beseer en ná tien dae uit die hospitaal ontslaan. Die ongeluk het op die N18 tussen Jan Kempdorp en Hartswater plaasgevind. Coetzer, wat ernstige hoof- en heupbeserings opgedoen het, sterk tans by sy ouerhuis op Schweizer-Reneke aan. Hy was Sondag vir die eerste keer by sy tannie en oom se huis. “Hy is oraait. Daar is nog baie fisieke vordering nodig en sy brein moet ook nog meer genees,” het sy ma, Hanlie, Donderdag aan Maroela Media gesê. Hy was ŉ maand lank in die intensiewesorgeenheid van die Lenmed-hospitaal in Kimberley. Van dié maand was hy 21 dae lank in ’n koma. Daarna het hy vir 12 weke rehabilitasie in die Life Pasteur-hospitaal in Bloemfontein ontvang. Die gesin wag nou vir die “voltooiing van God se wonderwerk” en sal alles in hul vermoë doen om Coetzer weer sterk en gesond te kry. “Dat my kind kan loop en praat en steeds Albie is ná die beserings wat hy opgedoen het, is reeds die grootste wonderwerk. Dit is ook deur sy dokters en terapeute bevestig. Ons gee alle eer aan die Here daarvoor. Albie Coetzer sterk tans by sy ouerhuis aan. (Foto: Verskaf) “Ons is dankbaar dat ons hom nog het en dat daar nie ŉ leë kamer in ons huis is nie – dat daar nog ŉ ouboet is.” Hoewel Coetzer kan loop, sukkel hy nog met sy balans en ervaar hy steeds baie pyn. Hy maak dus dikwels gebruik van sy rolstoel en moet ook elke dag oefeninge doen om onder meer sy spiere te versterk en sy koördinasie te verbeter. Hy doen ook verskeie breinoefeninge insluitend wiskunde-aktiwiteite, legkaartbou, lees en begripstoetse. Hanlie sê hulle doen dié oefeninge gewoonlik tydens skooltyd voordat sy jonger sibbe, Brighitte (5), Roland (7) en Lüka (15), van die skool af kom en ook aandag benodig. “Daar is beter dae en daar is slegter dae. Die afgelope week was weer moeilik vir Albie. Hy kry erge migraine-hoofpyne en ervaar oormatige moegheid en pyn. Dis nog seer om te loop, maar hy kan ook nie lank sit nie. Alles veroorsaak maar nog pyn.” Hanlie sê dit is ook vir Coetzer moeilik om nie dadelik alles te kan doen waarvoor hy lief is nie, en dat dit ŉ uitwerking op sy gemoed kan hê. Dit lyk of die gesin in dié stadium elke maand na Bloemfontein sal moet terugkeer vir opvolgbesoeke aan die dokters, terapeute en psigiater. Dit raak duur en die medies dek nie al die uitgawes nie, maar Hanlie sê hulle glo en vertrou dat die Here ook in hierdie verband aan hulle sal voorsien. Coetzer se herstelpad sal na verwagting sowat twee jaar duur en hy sal dan eers ŉ heupvervangingsoperasie kan ondergaan. Hy is egter nie nou van voltydse versorging afhanklik nie en kan homself aantrek en vir homself koffie maak. Dis egter uiters belangrik dat hy nie sy kop stamp nie en daarom is daar altyd iemand by hom, veral omdat hy nog sukkel met sy balans. Soos die res van die familie treur hy ook nog oor sy geliefde niggies wat in die ongeluk dood is. Albie Coetzer met sy niggie, Janke, se haarrekkie om sy arm. (Foto: Verskaf) Hy dra Janke se haarrekkie al ŉ week lank om sy arm. “Ons almal treur. Dis moeilik om aan te gaan sonder hulle. “Met Johan en Louisa [Janke en Lize se ouers] gaan dit bitter swaar. Daar is nie troos vir daai hartseer nie. Ons sal nooit weer dieselfde wees nie,” het Hanlie gesê. Coetzer kan ook nie veel van die ongeluk onthou nie, behalwe die “geweldige impak”. Drie weke voor die ongeluk het hy gehoor dat hy vir verskeie studierigtings keuring gekry het nadat hy ŉ jaar ná skool afgevat het om te werk. Dié rigtings sluit in mediese kliniese tegnologie. Hy sal hierdie planne egter nou opsy moet skuif totdat hy volkome herstel het. “Hy bly goeie vordering maak. Ons glo en vertrou absoluut op die Here en van ons kant af sal ons alles in ons vermoë doen om hom voor te berei vir sy toekoms.”